**เมื่อลำไส้ใหญ่ส่วนปลายกลายเป็นมะเร็ง**

**รู้ทันมะเร็ง : เมื่อลำไส้ใหญ่ส่วนปลายกลายเป็นมะเร็ง : นพ.วีรวุฒิ อิ่มสำราญ**

                     ลุงเพิ่มหนุ่มใหญ่วัยหลังเกษียณมีอาการถ่ายอุจจาระผิดปกติ จากเดิมที่เคยถ่ายอุจจาระวันละครั้งก็ เริ่มถ่ายบ่อยขึ้น ที่สำคัญคืออยากเข้าไปถ่ายแต่พอถ่ายแล้วถ่ายไม่ค่อยออกคือไม่ค่อยมีอุจจาระออกมา เรียกว่ามีความรู้สึกเหมือนถ่ายไม่สุด อยากถ่ายอุจจาระอยู่ตลอดเวลา ช่วงหลังๆ เข้าห้องน้ำเป็นสิบๆ ครั้ง นอกจากนั้นลักษณะลำอุจจาระก็มีขนาดเล็กลงเรื่อยๆ มิหนำซ้ำยังมีมูกปนเลือดออกมาในอุจจาระมากขึ้นอีกด้วย

                     ตัวอย่างอาการข้างต้นจัดเป็นอาการที่สุดแสนจะคลาสสิกของผู้ป่วยมะเร็งลำไส้ใหญ่ส่วนปลายใกล้ทวารหนักหรือลำไส้ตรง ที่เกือบร้อยทั้งร้อยมักมีอาการแบบที่ว่า เนื่องจากก้อนเนื้องอกที่เพิ่มขนาดโตขึ้นเรื่อยๆ บริเวณลำไส้ใหญ่ส่วนปลาย จนร่างกายมีความรู้สึกเหมือนมีก้อนอุจจาระมาอยู่ในบริเวณนั้น ทำให้เกิดความรู้สึกปวดถ่ายอุจจาระอยู่ตลอดเวลา ส่วนอาการอื่นๆ นั้นก็ไม่ต่างจากอาการทั่วไปของมะเร็งลำไส้ใหญ่ แต่ที่น่าระทึกใจกับผู้ป่วยมากกว่ามะเร็งของอวัยวะอื่นๆ ในระบบทางเดินอาหารก็คือผู้ป่วยมะเร็งลำไส้ใหญ่ส่วนปลายมีโอกาสถูกแจ็กพอตอาจต้องเอาลำไส้ใหญ่มาเปิดหน้าท้องมากกว่ามะเร็งชนิดอื่น ผู้ป่วยโรคนี้ส่วนใหญ่ช่วงแรกมักคิดว่าตนเองเป็นโรคบิดหรือติดเชื้อลำไส้อักเสบ คิดว่าไปกินอาหารไม่สะอาดแต่ไม่ยอมไปพบแพทย์ ปล่อยทิ้งไว้จนอาการมากเป็นส่วนใหญ่

                     สาเหตุของมะเร็งลำไส้ใหญ่ส่วนปลายก็ไม่ต่างจากสาเหตุของมะเร็งลำไส้ใหญ่คือการบริโภคอาหารประเภทเนื้อสัตว์และไขมันสูง อาหารขยะ อาหารฟาสต์ฟู้ดมากเกินไป ไม่ชอบกินผักผลไม้ ใครรู้ตัวว่ามีพฤติกรรมการบริโภคแบบนี้ก็รีบกลับตัวกลับใจเสียโดยเร็ว ยังไม่สายเกินไป ไม่ต้องมาช่วยเพิ่มยอดผู้ป่วยมะเร็งลำไส้ใหญ่ให้เพิ่มมากขึ้นกว่าเดิม เพราะในบ้านเราตอนนี้พบมะเร็งลำไส้ใหญ่มากขึ้นกว่าแต่ก่อน โดยเป็นอันดับสามในเพศชายและอันดับห้าในเพศหญิง

                     การตรวจร่างกายที่สำคัญคือการที่แพทย์ใช้นิ้วสอดเข้าไปในทวารหนัก พบก้อนเนื้อผิดปกติ ถ้าก้อนเนื้ออยู่ต่ำหรืออยู่ใกล้ปากทวารหนักยิ่งมากเท่าไหร่ ก็มีโอกาสสูงที่จะถูกตัดเอาทวารหนักและลำไส้ใหญ่ส่วนปลายออกทั้งหมด เย็บปิดรูก้นเดิมแล้วเอาลำไส้ใหญ่ส่วนบนไปเปิดหน้าท้องตลอดชีวิตแบบที่ใครก็ไม่อยากมี ถ้าก้อนเนื้ออยู่สูงหรือห่างจากปากทวารหนักขึ้นไป ส่วนใหญ่ก็ยังมีโอกาสแค่ตัดลำไส้ใหญ่ส่วนปลายออกและสามารถเก็บทวารหนักไว้ได้ ทั้งนี้ทั้งนั้นยังขึ้นอยู่กับชนิดความรุนแรงของเซลล์มะเร็งด้วย ถ้าเป็นเซลล์มะเร็งชนิดดีก็ไม่ต้องตัดเนื้อลำไส้ที่ปกติออกมาก ก็ยังพอมีเนื้อลำไส้ปกติมาเย็บต่อได้ แต่ถ้าเป็นเซลล์มะเร็งชนิดเลวล่ะก็ ต้องตัดเนื้อลำไส้ปกติข้างเคียงออกมากกว่าจนมีโอกาสต้องตัดทิ้งทั้งหมดอย่างไม่ต้องสงสัย

                     เห็นน่ากลัวแบบนี้ก็อย่าพึ่งท้อแท้หมดหวัง สมัยนี้มีทั้งการฉายรังสีและให้ยาเคมีบำบัดก่อนผ่าตัดเพื่อให้ก้อนเนื้องอกยุบลง จากที่ตอนแรกอาจต้องโดนผ่าตัดเอาลำไส้ใหญ่มาเปิดหน้าท้องก็แคล้วคลาดมาหลายรายแล้วนะครับ...เชื่อผมสิ